Blas Dyfi – Meini prawf ar gyfer cyfranogi

Nod ‘Blas Dyfi’ yw hybu cynnyrch sydd wedi’i dyfu, ei fagu a’i wneud ym Miosffer Dyfi, gyda phwyslais ar ffresni a bod yn dymhorol.

Mae defnydd o’r logo yma wedi’i anelu at gefnogi’r economi fwyd leol, cynyddu ymwybyddiaeth o gynnyrch a dyfir yn lleol a chefnogi cynhyrchwyr bwyd cynradd ac eilaidd (proseswyr) yn ogystal â busnesau lletygarwch a manwerthu sy’n defnyddio’r cynnyrch.

Pwy sy’n gallu defnyddio’r logo yma?

1. Unrhyw **gynhyrchydd cynradd** ym Miosffer Dyfi sy’n defnyddio dulliau tyfu cynaliadwy, gan gefnogi bioamrywiaeth, ecoleg a rheoli tir yn gynaliadwy.
2. Unrhyw **gynhyrchydd eilaidd/prosesydd** sy’n gwneud bwyd neu ddiod o ansawdd da ym Miosffer Dyfi. Caiff arddangos logo Blas Biosffer Dyfi a’r ymadrodd ‘tyfwyd/cynhyrchwyd [gyda chariad] yn un o Fiosfferau UNESCO’ ar ddeunydd pacio’r cynnyrch - ond *dim ond* ar gyfer y cynhyrchion hynny sy’n cynnwys cynhwysion lleol.
3. Unrhyw **fwyty, gwesty, caffi neu siop** ym Miosffer Dyfi sy’n mynd ati’n fwriadol i ddefnyddio cynnyrch lleol, Cymreig a thymhorol ac sy’n hybu hyn. Fodd bynnag, rhaid i fusnesau arlwyo fod â gradd hylendid bwyd o 4 neu 5 fel arfer a sgorio o leiaf 32 o bwyntiau yn yr holiadur hunanarchwilio ym Mhecyn Cymorth Twristiaeth Fwyd Croeso Cymru sydd ar gael ar <https://businesswales.gov.wales/tourism/working-together#guides-tabs--5>. I’r diben hwn nid yw ‘cynnyrch lleol’ yn cynnwys cynnyrch a brynir yn lleol ond sydd wedi’i dyfu/ei wneud ymhellach i ffwrdd. Gall aelodau ddewis defnyddio’r logo i adnabod cynnyrch lleol penodol ar y fwydlen/sydd ar werth (e.e. cawl cennin a thatws Blas Dyfi).
4. Caiff sefydliadau/busnesau sydd ychydig y tu allan i’r Biosffer ymuno yn ôl disgresiwn yr aelodau presennol er mwyn cydnabod eu harferion da neu eu gwerth ychwanegol at y rhwydwaith.

Rhaid i bob aelod o’r rhwydwaith:

* Lofnodi fersiwn Blas Dyfi o Siarter Biosffer Dyfi ac ymrwymo i welliannau
* Talu’r ffi gofrestru
* Arddangos logo Blas Dyfi ar adeiladau, deunyddiau hyrwyddo a’i wefan
* Cynnwys dolen â thudalen briodol [www.biosfferdyfi.cymru](http://www.biosfferdyfi.cymru) ar ei wefan
* Hybu’r gadwyn gyflenwi leol a chydweithredu â busnesau eraill yn y rhwydwaith hwn lle bo’n briodol.

Gosodir y ffi ymaelodi yn y lle cyntaf yn £5 (ar gyfer mentrau bach iawn), £15 (bach) a £25 (busnesau mwy o faint). Ni fwriedir hyn i fod yn flynyddol, er efallai y bydd y rhwydwaith yn adolygu’r ffioedd ymhen amser.

Ni fydd defnyddio’r brand yma’n cael ei asesu’n llym na’i fonitro, felly mae gwerth ac uniondeb y brand yn dibynnu ar y defnyddwyr yn cefnogi nodau ac ysbryd y brand. Efallai y bydd y dull hunanasesu yma’n cael ei ategu ag adborth gan gwsmeriaid a phwysau a chefnogaeth gan gymheiriaid.